Cinta Untuk Ain

Cinta Untuk Ain ialah sebuah siri drama televisyen Malaysia 2009 arahan Heykal Hanifah, dibintangi oleh Nabila Huda dan Que Haidar. Siri ini memulakan tayangan perdana di Slot Lestary, TV3 bermula 24 Februari 2009.

 Plot 
Ain yang baru kematian ibunya terpaksa menjadi mangsa baran bapa tirinya, Kamal, seorang kaki judi yang ketagih sekali sehingga sanggup menjual Ain kepada Farid setelah banyak berhutang kerugian judi kepadanya. Dalam dipaksa menjadi pelacur di bawah jagaan Farid, Ain melarikan diri berjauhan ke bandar dalam keadaan uzur, sehingga rebah di hadapan sebuah rumah. Mujurlah dia diselamatkan oleh tuan punya rumah itu, Rahim dan Milah, lalu menjaganya seperti anak mereka sendiri. Sayangnya, disebabkan demam panas bercampur traumanya, Ain mengalami amnesia dan sempat mengingat namanya sahaja tanpa mengenang kejadian lalu yang pahit itu.

Lama-kelamaan Ain menjadi dewasa, ketika membeli-belah bersama kawan, dia bertemu dengan Shahrul, lambat-laun menjalin hubungan cinta. Pada masa yang sama, Ain mengalami kekusutan mengenai masa silamnya, setelah ayah angkatnya menceritakan saat dia dan Milah menemui Ain dahulu.

 Pelakon 
Pelakon utama
 Nabila Huda sebagai Ain
 Que Haidar sebagai Shahrul
Pelakon pembantu
 Ako Mustapha sebagai Johari
 Sherry Ibrahim sebagai Zarita
 Eizlan Yusof sebagai Farid
 Fauzi Nawawi sebagai Kamal
 Rahim Jailani sebagai Rahim
 Rozie Othman sebagai Milah

 Penerbitan 
Cinta Untuk Ain diperkenalkan melalui sebuah sidang media di Sri Pentas pada Februari 2009. Apabila ditanya mengenai pengaruh Rashid Sibir, mentor kepada Heykal dalam bidang pengarahan, Heykal menjelaskan, "Saya tidak nafikan pengaruh Rashid memang ada setiap kali saya mengarah drama kerana saya tidak boleh lari daripada gaya kerjanya memandangkan dia cikgu saya. Banyak ilmu diturunkan Rashid kepada saya. Sejak mula membabitkan diri dalam bidang penerbitan drama mahupun filem sehinggalah sekarang."Anak Didik Rashid Sibir, Harian Metro, 20 Februari 2009.

Que Haidar menceritakan pengalamannya, "Saya pernah berlakon cerita-cerita cinta, tetapi saya akui pada awalnya agak ragu-ragu juga untuk bawa karektor romantik dalam drama ini. Tambahan pula digandingkan dengan Nabila yang memang 'gila-gila' macam saya juga. Tetapi pengarah, Heykal Hanafiah dan Nabila sendiri banyak membantu. Malah, adakalanya seluruh krew tidak ketinggalan membantu kami."Nabila, Que sukar wujudkan bibit cinta, mStar Online, 17 Februari 2009.

 Rujukan 

Kategori:Rancangan TV3
Kategori:Siri drama televisyen Malaysia
Kategori:Drama Melayu